# A jutalmazás folyamat második lépése, a dopaminfelszabadulás többszörös hatása

Eljutottunk végre oda, hogy kiértékeltük a válasz sikerét és kaptunk egy pozitív, egy nulla vagy egy negatív reward prediction error-t (RPE). Ennek megfelelően sok dopamin szabadul fel, kevés dopamin szabadul fel vagy nem szabadul fel dopamin. Ez lesz a jel arra, hogy kell-e tanulni, a szinaptikus kapcsolatok megerősödjenek, ne változzanak vagy gyengüljenek.

A dopaminnak nem csak a tanulásra van hatása. Arról is tájékoztatja az agyat, hogy tessék örülni, jó amit csináltunk. Bizonyos agyi rendszerek bekapcsolásával örömöt, sikerélményt és motivációt vált ki. Ezért hívják a dopamint sikerhormonnak és emiatt keressük a sikert. Ez az evolúció ravasz trükkje a hatékonyabb túlélésre. Nem hagy minket a babérjainkon ülni, hanem egyre újabb kísérletezésekre, felfedezésekre késztet.

Az agy éhes a dopaminra. Ez az evolúció "szándéka" szerint jobb esetben újdonságkeresésre, rosszabb esetben szenvedélybetegségekre, függőségekre és kábítószerek fogyasztásra sarkallja gazdáját. Vannak olyan emberek akik kevés dopamintól boldogok és vannak akinek sok dopamin kell. Az előbbiek a TV előtt ülnek és nézik, ahogy az utóbbiak hegycsúcsokat hódítanak meg vagy kiugranak ejtőernyővel egy repülőből. Akiknek nagyon sok dopamin kell belezuhannak valamilyen dopamin felszabadító függőségbe.

Gyakorlatilag az összes kábítószer közvetve vagy közvetlenül belekontárkodik a dopamin rendszerbe. Sokuk direktben a dopamin hatását utánozza, azzal hogy a dopamin receptoraihoz kötődik vagy dopaminfelszabadulást vált ki (amfetamin, MDMA, kokain), míg mások valami kerülőútonhatnak. Dopaminfelszabaduláshoz vezetnek (heroin, morfin, fentanyl, THC, nikotin, alkohol, kisebb mértékben LSD). Ennek összetett következményei vannak. Egyrészt a dopamin majd alant ismertetett hatásai miatt sikert, örömet érzünk, másrészt amit éppen csináltunk azt a dopaminfelszabadulás miatt „remek” dolognak tartja agyunk és megtanulja. Rögzül benne a cselekedet. Ennek az a rettenetes következménye van, hogy amikor a droghasználó már kellemetlennek, rettenetesnek találja a drog hatását, még akkor is arra sarkallja agya, hogy csinálja azt a cselekvéssorozatot ami a drog beszedéséhez vezet. Hiába vonul be valaki elvonókúrára és lesz „tiszta”, élete hátralevő részében epekedni fog a drog után, mert agya arra kényszeríti.

A következőkben részletesen is megnézzük az összetett hatás elemeit, hogyan tanulunk és miért örülünk.

Szerző: Gulyás Attila

A jutalmazási folyamat első lépése, az RPE kiszámítása Hogyan és hol vált ki a dopamin tanulást?