# Hol mi történik a homloklebenyben

Nézzük meg a fenti 3 tengely alapján működésében szakosodott homloklebeny területek mit csinálnak?

A cold, hideg, külső ingerek által meghatározott területek:

DLPFC (BA8,9,10,46): Az emberi agy legmodernebb része, fejlődése felnőtt korig tart. A felső (dorsal) feldolgozási ág végpontja és így a legmagasabb szintű motoros, viselkedés tervezésének, a végrehajtó funkciók központja, a gondolkodási folyamatokat vezérli. Számítógépes hasonlattal Ő agyunk operációs rendszerének a kernelje, a magja, a task manager, mely a feladatokat kiosztja az agy többi része számára.
Fontos a feladatok közötti váltásban, tervezésben és absztrakt érvelésben. A kockázatbecslésben, költség-haszon mérlegelésben, morális döntésekben játszik szerepet. Innen ered az önmérséklet, azaz annak mérséklése, hogy feltétlenül mindenáron személyes haszonra tegyünk szert másokkal szemben. De a csalásra és hazugságra is ez a terület tesz képessé minket. Erős az összefüggés a DLPFC működése és az intelligencia között. Megfigyelték, hogy az intelligens gyerekek hamarabb kezdenek el hazudnim, mert belátják, hogy mások nem azt tudják amit ők és a félrevezetés hasznos lehet számukra céljaik elérésében.
Itt helyezkedik el a munkamemória, mely a fogalmakkal való műveleteket, érvelést, összehasonlítást, mérlegelést, kételkedést teszi lehetővé. Skizofréniában és depresszióban csökkent DLPFC működést lehet megfigyelni. Tartós stressz károsítja működését.
Meglepő módon alvás alatt nem működik. Károsodása a motiváció, a figyelem és a spontán akciók elvesztéséhez vezet.
A baloldali DLPFC a verbális (gondolati) feldolgozásra, a jobb a térbeli feldolgozásra szakosodott. Lásd a tudós versus művész agy esetét.

- BA8: szemmozgatás, bizonytalanság felmérése, reménykedés
- BA9: bal: empátia, idiómák, élvezetes és kellemetlen helyzetek feldolgozása, önkritika és figyelem negatív és pozitív érzelmekre. jobb: szándékokat tulajdonít másoknak, elmeteória, a szomorúság legyőzése, munka és térbeli memória, felismerés, előhívás, mások érzelmeinek felismerése, tervezés, számolás, vallásosság
- BA10: viszonylag kevésbé értett a funkciója, úgy tűnik több párhuzamosan zajló feladat esetében a feladatváltásokat irányítja és az épp nem futó feladatokat őrzi meg. Számítógépeseknek: task manager és swap terület. Talán evolúciósan nem véletlen, hogy legelöl van, azaz legutóbbi szerzeményünk, hiszen itt van a feladatkiosztás a feladata.
- BA46: figyelem fenntartása, munkamemória, önmérséklet, azon kevés agyterületek egyike, ahol REM alvásban az aktivitás csökken.

VLPFC (BA44,45,47): a ventrális, Mit? ág vége, a hippokampuszhoz és memória rendszerez kapcsolódik erősen. Erős a bal-jobb szétválás. Itt találhatók a Brodman 44 és 45 területek. A baloldali B44 fontos a hierarchikus feldolgozásban, magasab szintű agyi funkciókban, szemantikus feladatokban, a zene élvezetében. A bal BA44 és BA45 alkotja a Broca terület, mely a beszédképző kérget alkotja. De itt találhatók meg a híres tükör idegsejtek is, melyek ugyanúgy aktiválódnak amikor én csinálok valamit vagy látom, hogy mást csinál valami ugyanolyat. Ez arra utal, hogy a beszéd a gesztusok utánzásából fejlődhetett.

A jobb oldal fontos a helyzetben nem megfelelő motoros válaszok gátlásában és módosításában. No ez mi lehet? Hát például egy fogadáson megindul a kezed, hogy valami méretes fikát szedj ki az orrodból, de félúton megáll és végigsimítod a hajadat 😊. De ez az oldal hívja fel a figyelmünket arra az eseményre is, ami éppen aktuális figyelmünkön kívül van.

- A BA45 fontos még a tudatos felülről irányított memória előhívásban, az érvelésben, különösen a logikus-analitikus érvelésben.
- BA44: Broca terület része, a beszéd motoros részében fontos, de részt vesz szemantikus, azaz a jelentéssel kapcsolatos feldolgozásban is.
- BA45: szintén Broca terület, az adott helyzetben odaillő szemantikus memória (jelentés) előhívásában segíti a BA44et. Kicsit általánosítva keretek között tartja az éppen megoldandó feladatokat, választ a lehetséges forgatókönyvek közül. Károsodása a beszéd képességének (de az értés marad) elvesztésével jár, vagy a beszéd „távirati stílusú” lesz, azaz a fontosabb szavak megmaradnak, de nincsenek nyelvtani szerkezetekbe kötve.
- BA47: beszédfeldolgozás, beszédértés (azaz nem csak a Wernicke terület felelős a beszédértésért), a szemantika, jelentés értésében fontos. Azonosítja a szavakat. Fontos a jelnyelvek megértésében is és a zene élvezetében. A félelem, harag és undor érzelmek feldolgozása is itt történik.

A hot, meleg, belső ingerek (érzelmek, motiváció) által meghatározott területek:

DMPFC (B12,24,25,32,33): A térbeli ághoz és a belső ingerekhez való kapcsolódása miatt fontos személyiségtudatunk kialakulásában, önazonosságunk kialakításában, társas kapcsolataink során szerzett benyomásaink feldolgozásában. Részt vesz morális döntésekben, empátiát és altruizmust vált ki. A félelem és szorongás is aktiválja. Szintén képes gátolni a motoros kéreg válaszait nem megfelelő helyzetekben.

- BA12: látó és íz információk értékét méri fel
- BA24,25: a limbikus rendszerhez kapcsolódó övtekervény (cingalte cortex) részei. Keveset tudunk róluk, kapcsolatai alapján úgy tűnik a bioreguláció, testérzet-testkontrol és az érelmek feldolgozásában fontosak. Lehet miatta vagyunk hisztisek, ha fáj a fejünk, csikar a hasunk. A depresszióval is kapcsolatba hozzák, melyben a negatív érzete erősödnek és a pozitív érzetek gyengülnek.
- BA32: érzékeli és értékeli a szociális, társas helyzeteket, összetett racionális döntésekben vesz részt
  BA33: az emóciókat, elsősorban a boldogsággal apcsolatos érzéseket dolgozza fel

VMPFC (B11,13,14): Itt dolgozzuk fel a kockázatokat és félelmeket, melynek eredményeként amigdalánkat tudjuk kordában tartani. Az amigdala könnyen mondja valamire, hogy félni kell tőle, de a bölcsebb PFC ezt felül tudja bírálni. Gyerekkorunkban azt tanultuk a felnőttektől, hogy a póktól, kígyótól félni kell, gyermeki amigdalánk ezt súlykolja, hacsak felnőtt PFCnk felül nem bírálja. Ez a teület is fontos az önmérsékletben, erkölcsben, abban, hogy hibáinkból tanulunk, kiértékeli tervezett cselekedeteink esetleges jövőbeli következényeit és segít megérteni a társas közösség elfogadott szabályit.
A két terület együtt vesz részt a társas kapcsolatokban fontos elmeteória (Theory of Mind) alkalmazásában. Ez a képesség, lehetővé teszi, hogy megértsük és feltételezzük más emberek mást tudnak, mást gondolnak, mint mi, saját mentális állapottal rendelkeznek, más a céljuk mint nekünk. Ezáltal kitalálhatjuk gondolataikat, érzéseiket, szándékaikat és hiedelmeiket. Ez segít abban, hogy előre jelezzük mások viselkedését, együttérzést tanúsítsunk, rajtakapjuk őket egy hazugságon és hatékonyan kommunikáljunk velük. Fejlődése már kisgyermekkorban elkezdődik, és körülbelül 4-5 éves korra alakul ki teljesen, amikor a gyermekek már megértik, hogy mások másképp gondolkodhatnak, mint ők. Az autizmus spektrumzavarban szenvedő embereknél a mentáliselmélet gyakran sérült vagy eltérően működik. Többen úgy gondolják fontos volt a modern gondolkodáshoz szükséges tranzitív, több lépcsős, közvetett gondolati láncolatok használatának kialakulásához. Lásd a klasszikus esetet: Én tudom, hogy te tudod, hogy Béla tudja rólad, hogy te mit gondolsz rólam. Ember a talpán, aki ezt végig tudja gondolni. És hát legtöbbük, igen, tudja, így lettünk felegyenesedett emberek a talpunkon.

- BA11: hasonlóan a B12-höz, a látó és íz információk értékét méri fel, döntésekben, a jutalom feldolgozásában és az ój információk hosszútávú memóriában való rögzítéséért felelős
- BA13: a döntésekben és a mozgás szabályozásában vesz részt
- BA14: a zsigeri érzetek és a szaglás feldolgozásában fontos, a szervezetből érkező, belső információkat olvasztja össze

A BA11 és 13 alkotja az orbitofrontálils (szemüreg fölött-elöl) kérget, ami fontos a tervezésben, a gondolati láncok kialakításában, melynek során korábbi egyenkénti asszociációkból, asszociációs láncokat épít. Mivel előre „lát” fontos egy feladatra adott válasz elvárt sikerének becslsében (így fontos be,enete a jutalmazási rendszernek is).

Bizonyára az alapos olvasónak feltűnt, hogy több funkció több helyhez is társult. Ez azért van, mert egy-egy feladat megoldásánál több PFC terület is aktiválódik, más-más arányokban és kapcsolatokban, kicsit más irányból nézek rá a problémára és kidolgoznak egy közös álláspontot.
A bal homloklebeny pozitív érzelmekkel, nyelvi feldolgozással, a céltárgy felé közeledéssel és a nyelvvel foglalkozik, míg a jobb, a negatív érzelmekkel, figyelem irányítással és a távolodási visszahúzódási reakciókkal.

Egyik kedvenc, érdekes tényem a PFCvel kapcsolatban. 2009-ben az ifjabb Bush második megválasztása előtt jelent meg egy érdekes és provokatív cikk a Nature folyóiratban, mely a legkomolyabb tudományos eredményeket teszi közzé. A kutatók funkcionális MR vizsgálatokban azt vizsgálták, hogy hogyan aktiválódik a kísérleti alanyok agya abban az esetben amikor több, egymásnak ellentmondó, kétséget ébresztő adatot kellett mérlegelniük egy döntéshez. Azt találták, hogy alapjában kétféle ember van. Vannak, akik egyszerűen nem veszik figyelembe az ellentmondó, a dolgokat finoman árnyaló híreket és általuk elfogadott normák vagy az általuk elfogadott megmondóember állítása alapján döntenek.És vannak olyanok, akik elgondolkodnak, kételyeket fogalmaznak meg és igyekeznek a tények alapján mérlegelni. Az utóbbiak esetében erősebb PFC aktiválódást figyeltek meg. Ezekben az emberekben az ellentmondó tények komoly kognitív disszonanciát váltottak ki, hosszasabban elmélkedtek a dolgok helyességéről. A cikk végén a kutatók megjegyezték, hogy úgy tűnik összefüggés figyelhető meg a PFC aktiválódásának szintje és a kísérleti alanyok pártpreferenciája, politikai beállítódása között. A konzervatív, republikánus szavazók nem sok PFC aktivitást mutattak döntéshelyzetben, míg a liberálisabb, demokrata szavazók hosszasabban gondolkodtak a problémákon.

Ezzel egyenlóre végére is értünk a PFC viselt dolgainak. Használja mindenki eglszséggel! Mármint a PFCjét!

Szerző: Gulyás Attila

A homloklebeny szerveződése Jobb és bal félteke: miben mások