# Jobb és bal félteke: kiegészítik egymást

Az előzőekben a hasított agyú betegek jobb és bal féltekéjénak különbözőségeit mutattuk be.

De egészséges, mindennapi esetben a két félteke együttműködik, kiegészítik egymás szakértelmét. A két agyfélteke között a kérgestest (corpus callosum) biztosítja a kommunikációt, lehetővé téve az információk folyamatos áramlását. Ennek köszönhető, hogy például a nyelvi központ (bal félteke) együttműködik a beszédhangok érzelmi árnyalatait érzékelő jobb féltekével.

Egy matematikai feladat megoldásakor a bal félteke logikai lépésekre koncentrál, míg a jobb félteke segíthet a minta felismerésében és az általános irányok betartásában. Egy zenei előadás során a jobb félteke az érzelmi tartalmat érzékeli, míg a bal félteke a dalszövegre és a ritmusra figyel.

A bal-jobb szétválás alapján az a nézet terjedt el, hogy vannak emberek, akik az egyik, mások a másik féltekéjüket használják, és ez meghatározza miben lesznek jók. A helyzet ennél árnyaltabb, hiszen egészséges esetben a féltekék kölcsönhatnak, szakosodásuk csak a hasított agyuk betegekben látszik. Funkcionális MR vizsgálatokban nem is találtak félteke aktiválódás különbséget különböző gondolkodású emberekben.

Együttműködés hiányában a split-brain páciensek néha úgy tapasztalták, hogy a bal kezük (jobb félteke irányítása alatt) „önálló életet” él (mint Dr. Strangelove esetében), például gombokat kapcsolgatott vagy ruhát cibált – ezt „idegen kéz szindrómának” nevezik. Ez kicsit azt is jelzi, mintha a bal félteke-jobb oldal cselekdetei kicsit közelebb lennének tudatosságunkhoz, a jobb félteke-bal oldal pedig távolabb. Majd a következő részben látni fogjuk, hogy miért van ez.

Ami fontos mg, hogy a bal és a jobb agyféltekében részben elkülönül a pozitív és negatív érzelmek feldolgozása, bár a folyamat összetett és mint láttuk a két félteke szorosan együttműködik. Közösen mérlegelik a pozitív és negatív összetevőket. A bal félteke inkább a pozitív érzelmekért és a „közelítő” viselkedésekért felelős. Ez azt jelenti, hogy akkor aktívabb, amikor valami kívánatos vagy örömteli felé közeledünk. Máshogy fogalmazva akkor közelítünk, ha a bal félteke érvei a meggyőzőbbek az adott helyzetben. Örömet, lelkesedést, reményt vagy büszkeséget érzünk. Ezért fontos a célorientált magatartásban, problémamegoldásban és motivációban. A jobb félteke inkább a negatív érzelmek feldolgozásában és az „elkerülő” viselkedésekben játszik szerepet. Akkor aktiválódik, amikor fenyegetést, veszélyt vagy fájdalmat érzékelünk. Szomorúságot, félelemet, szorongást vagy haragot érzünk. Ezért fontos a stresszreakciókban, a veszély érzékelésében és a túlélési ösztön vezetésében. Ismerős ez a csirkétől? Jobb szemmel, bal aggyal nézi a magot, amihez közelít és közben bal szeme, jobb agya figyeli a külvilágot, amitől menekülhetnie kell. Mindezek miatt stroke vagy sérülés a bal féltekében gyakran depressziós tünetekhez vezet. Stroke vagy sérülés a jobb féltekében eufóriát vagy érzelmi közönyt okozhat.

Mint egy bejegyzésben már pedzegettük úgy tűnik a bal, logikus félteke domináns a jobb felett, kicsit elnyomja. Mindennapi életünket a bal homloklebenyben található hajcsár uralja, aki állandóan feladatokat oszt, mérlegel, kételkedik és nem hagyja, hogy a jobb félteke mindent elfogadó, megértő, szintetizáló gondtalan boldogságában éljünk. Gyakorlott meditálók vizsgálata során azt találták, hogy a meditáló képes elcsendesíteni bal homloklebenyét és ezért kicsit több látszik a jobb félteke szociális, világot befogadó életélményéből.

A dominancia kapcsán még egy dolgot rendbe kell tenni. Annak ellenére, hogy az emberek 10%-a balkezes ez nem azt jelenti, hogy mindannyiuknál a jobb oldal lenne a domináns, ott lenne a beszédközpont. 70%-ukban, mint a jobbkezeseknél, a bal oldalon van a nyelvi központ, az a domináns félteke. Ami viszont megfigyelhető, hogy a balkezesek nagyobb része mutat szimmetrikusabb vagy kevésbé tipikus agyi dominanciát, ami például művészi vagy kreatív képességekben nyilvánulhat meg.

Régen ugye rossznak tartották, ha valaki balkezes. Ezért engem is valószínűleg átszoktattak a jobbkezes írásra, rajzolásra az óvodában. Ezt onnan sejtem, hogy míg írni, rajzolni csak jobb kézzel tudok, a fogamat kizárólag bal kézzel tudom mosni, jobbal teljesen reménytelen vagyok. Vélem, a fogmosást még az óvoda előtt tanultam, amikor természetes volt számomra, hogy a bal kezemet használjam. Azt mondják az átszoktatás később okozhat gondokat. Saját esetemben nehéz kideríteni a furcsaságaim ettől vannak-e? Bár hozzá kell tegyem igen rondán írok. 😊 Mindenesetre az az előnye megvan a dolognak, hogy egyformán ügyesen tudok fűrészt, vésőt, csavarhúzót és kalapácsot használni mindkét kezemmel Ez különösen fűrészelésnél fontos. Amikor elfárad az egyik kezem, váltok.

Hát ennyit a homloklebenyről.

Szerző: Gulyás Attila

Jobb és bal félteke: miben mások A visszacsatolás dícsérete III.: A mozgástervezés és a gondolkodás hurkai